## Rješenje o oduzimanju dozvole za obavljanje poslova brokera od 1. kolovoza 2005. do 31. prosinca 2005. godine Damiru Mokrišu

### NN 90/2005 (25.7.2005.), Rješenje o oduzimanju dozvole za obavljanje poslova brokera od 1. kolovoza 2005. do 31. prosinca 2005. godine Damiru Mokrišu

# KOMISIJA ZA VRIJEDNOSNE PAPIRE REPUBLIKE HRVATSKE

**1806**

Na temelju odredbi članka 12. točka 5., članka
41. stavka 2. i članka 58. Zakona o tržištu vrijednosnih papira (»Narodne
novine« br. 84/02), Komisija za vrijednosne papire
Republike Hrvatske (dalje: »Komisija«), u predmetu oduzimanja dozvole za
obavljanje poslova brokera Damiru Mokrišu iz Osijeka,
Širokobriješka 7, na sjednici održanoj 14. srpnja 2005., donijela je

## RJEŠENJE

1. Brokeru DAMIRU MOKRIŠU iz Osijeka,
Širokobriješka 7, MB: 2203957300028, oduzima se dozvola za obavljanje poslova
brokera, u vremenskom razdoblju od 1. kolovoza 2005. godine do 31. prosinca
2005. godine,

2. Broker DAMIR MOKRIŠ brisat će se iz Registra
ovlaštenih brokera koji vodi Komisija za vrijednosne papire Republike Hrvatske
s danom 1. kolovozom 2005. godine.

3. Ovo rješenje objavit će se u »Narodnim
novinama«.

```
Obrazloženje
```

```

```

I.1. Tijekom postupka nadzora društva
VRIJEDNOSNICE OSIJEK d.o.o. za poslovanje vrijednosnim papirima iz Osijeka, Kapucinska
25/II, MBS: 030058309 (dalje u tekstu: »Društvo«) utvrđeno je da je Damir
Mokriš, osoba ovlaštena za obavljanje poslova brokera u navedenom društvu
(dalje u tekstu: »Broker«) počinila niz nepravilnosti uslijed kojih je potrebno
na određeno vrijeme oduzeti brokeru dozvolu za rad.

Komisija je utvrdila da je Damir Mokriš za svoje
nalogodavatelje vršio transakcije dionicama Riviera d.d.; Istraturist d.d.;
Zlatni rat d.d.; Apartmani Medena d.d.; Belišće d.d.;
Slavonski privatizacijski investicijski fond d.d.; Elka
d.d; Arenaturist d.d.; Proficio
d.d.; Podravka d.d.; na način da nije postupao sukladno odredbi članka 66.
stavaka 6. i 7. Zakona o tržištu vrijednosnih papira (dalje u tekstu: »Zakon«)
obzirom da naloge koje bi zaprimao od različitih nalogodavatelja
nije odmah i bez odgode izložio na trgovinskom sustavu burze ili uređenog
javnog tržišta. Postupajući na taj način, u vremenskom razdoblju od 22.
siječnja 2004. god. do 8. rujna 2004. god. Damir Mokriš je u više navrata
realizirao naloge za prodaju dionica gore navedenih društava po cijenama koje
nisu odgovarale interesima njegovih nalogodavatelja,
te je na taj način postupao suprotno odredbi članka 59. Zakona.

Člankom 58. stavak 1. točka 4. Zakona propisano
je da Komisija rješenjem oduzima brokeru dozvolu ako isti postupa protivno
odredbama članka od 62. do 66. Zakona. Tijekom postupka nadzora Komisija je
utvrdila da Broker nije prilikom kupnje i prodaje vrijednosnih papira za
direktora Društva u nalogu naznačio da je riječ o vlastitom nalogu, što je bio
dužan učiniti na temelju odredbe članka 66. stavka 4. Zakona. Jednako tako,
naloge za kupnju ili prodaju vrijednosnih papira Broker nije odmah i bez odgode
izložio na trgovinskom sustavu burze, a rok izlaganja u nalogu nije bio
drugačije određen, čime je postupio suprotno odredbi članka 66. stavak 6.
Zakona. Obzirom da je člankom 66. stavkom 7. Zakona propisano da ovlašteno
društvo ne smije ni na koji drugi način osim načina propisanog stavkom 6.
Zakona spajati ili izvršavati naloge za kupnju ili prodaji vrijednosnih papira.
Na taj način ispunile su se zakonske pretpostavke za oduzimanje dozvole Brokeru
sukladno odredbama Zakona.

U nastavku Rješenja, pod točkom I.2. i I.3.
opisuju se detaljno dva primjera postupanja Brokera, no na isti ili sličan način
Broker je postupao također i prilikom izvršavanja naloga za kupnju ili prodaju
dionica svih dionica različitih nalogodavatelja, koje
su navedene ad I. 1.

I.2. Nadalje, 13. 1. 2004. godine u 09:09:31
sati Damir Mokriš kao broker Društva zaprimio je nalog br.
68/04-P za prodaju 160 dionica društva Slavonski privatizacijski investicijski
fond d.d. (dalje: SLPF) po minimalnoj jediničnoj cijeni od 30,02 kuna. Istog
dana u 09:55:50 sati zaprimio je od direktora Društva vlastiti nalog br. 52/04-K na kupnju 160 dionica SLPF-a po maksimalnoj
jediničnoj cijeni od 30,02 kuna. Uvidom u pregled naloga i izvješće sa ZSE
vidljivo je da je predmetni nalog izvršen na ZSE dana 13. 1. 2004. u 10:38:00
sati i to u cijelosti po jediničnoj cijeni od 30,02 kuna po dionici. Kako je u
to vrijeme na VSE ponuda na kupnju bila po cijeni od 31,59 kuna po dionici
Društvo je oštetilo nalogodavatelja, prodavši mu
dionice na ZSE. Nadalje, istog dana u 11:09 sati Damir Mokriš kao broker
Društva je, na temelju naloga za prodaju br. 70/04-P,
71/04-P i 72/04-P koje je od svojih nalogodavatelja
zaprimio istog dana, realizirao prodaju ukupno 480 dionica SLPF-a na VSE po
jediničnoj cijeni od 32,01 kune za 180 dionica i po 32,00 kune za 300 dionica
iz čega je vidljivo da svi nalogodavatelji nisu bili
u ravnopravnom položaju, odnosno da broker Društva nije s jednakom pažnjom
pazio na interese svih nalogodavatelja.

Na istovjetan način Damir Mokriš kao broker
Društva nije pazio na interese nalogodavatelja i kod
trgovanja dionicama društva SLPF dana 18. 2. 2004., 19. 2. 2004., 24. 2. 2004.,
25. 2. 2004., 27. 2. 2004., 1. 3. 2004. i 4. 3. 2004. Sve navedene transakcije
obavio je Broker kao zaposlenik Društva, koji je ovlašten za obavljanje poslova
trgovine s vrijednosnim papirima.

I.3. Nadalje, 8. 9. 2004. u 10:34:16 sati, Damir
Mokriš kao broker Društva zaprimio je nalog br.
3607/04-P za prodaju 63 dionice Podravke d.d. (dalje: PODR), po minimalnoj
jediničnoj cijeni od 195,00 kuna. Istoga dana u 11:39:45 sati, zaprimio je od
direktora Društva vlastiti nalog br. 1522/04-K za
kupnju 61 dionice PODR-e po maksimalnoj cijeni od 195,00 kuna. Uvidom u pregled
naloga i izvješća sa ZSE vidljivo je da su nalozi izvršen istoga dana kako
slijedi:

14:22:53 sati — po nalogu za prodaju broj
3607/04-P realizirana je prodaja 2 dionice po jediničnoj cijeni od 200,00 kuna
pri čemu je Društvo zastupalo prodavatelja dionica;

14:23:04 sati – po nalogu za kupnju broj 1522/04
— K realizirana je kupnja 61 dionice po jediničnoj cijeni od 195,02 kuna pri
čemu je Društvo zastupalo i kupca i prodavatelja dionica.

Uvidom u izvješće i pregled ostalih naloga za
kupnju/prodaju dionica PODR izloženih na ZSE dana 8. 9. 2004. godine, vidljivo
je da Damir Mokriš kao Broker Društva nije predmetni nalog za prodaju dionica odmah
i bez odgode izložio u trgovinski sustav burze, a kako je propisano na temelju
odredbe članka 66. stavak 6. Zakona, čime je Damir Mokriš kao broker Društva
spojio i izvršio vlastiti nalog za kupnju na način suprotan odredbama članka
66. stavak 6. i 7. Zakona. Damir Mokriš kao broker Društva nije nalog broj
3607/04-P izvršavao s pažnjom dobrog stručnjaka niti pazio na interese nalogodavatelja, odnosno isti nije nalogodavatelja
upoznao sa svim okolnostima koje su potrebne radi donošenja odluke o kupnji,
odnosno prodaji, te nije dao točne informacije o ponudi, potražnji, prometu i
kretanju cijena vrijednosnih papira na burzama.

Istoga dana direktor Društva je putem Društva
dao nalog br. 3610/04-P za prodaju 61 prethodno
kupljene dionice PODR-e. Nalog je izvršen na ZSE istoga dana u 15:32:06 po
cijeni od 200,00 kuna.

Iz naloga za kupnju 1522/04-K vidljivo je Damir
Mokriš kao broker Društva nije na nalogu naveo da se radi o vlastitom nalogu, a
što je bio dužan učiniti na temelju odredbe članka 66. stavak 4. Zakona.

Sve navedene transakcije obavio je Broker kao
zaposlenik Društva, koji je ovlašten za obavljanje poslova trgovine s
vrijednosnim papirima.

Nadalje navodimo da je Damir Mokriš kao broker
Društva na isti ili sličan način postupao i 22. siječnja 2004. godine pri
prodaji dionica društva Riviera d.d., Poreč; 2.
veljače 2004. godine pri prodaji dionica Istraturist
d.d., Umag; 6. veljače 2004. godine pri prodaji dionica društva Zlatni rat
d.d., Bol; 12. veljače 2004. godine pri prodaji dionica društva Apartmani
Medena d.d., Trogir; 13. i 27. veljače 2004. te 3. i 4. ožujka 2004. godine pri
prodaji dionica društva Belišće d.d., Belišće; 26. veljače 2004. i 13. travnja 2004. pri prodaji
dionica društva Elka d.d., Zagreb; 2. ožujka 2004.
godine pri prodaji dionica društva Arenaturist d.d.,
Pula; 2., 3., 4. 13. i 25. veljače 2004. te 1. i 4. ožujka 2004. pri prodaji
dionica Proficio d.d., Zagreb.

I.4. Sukladno odredbama članka 15. stavka 2.
Zakona, kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu zakonom.

Odredbom članka 58. stavka 1. točke 4. Zakona
propisano je da će Komisija oduzeti dozvolu brokeru ukoliko isti postupa
protivno odredbama članka od 62. do 66. Zakona.

Slijedom navedenog, valjalo je Damiru Mokrišu oduzeti dozvolu za obavljanje poslova brokera u
vremenskom razdoblju od 1. kolovoza 2005. godine do 31. prosinca 2005. godine
te ga brisati iz registra ovlaštenih brokera koji vodi Komisija, a u koji je
broker bio upisan pod brojem 95, na temelju rješenja Komisije, klasa: UP/I-
450-08/02-02/156, urbroj: 567-03-02-3 od 14. studenog
2002. god.

Sukladno odredbama članka 8. stavka 4. Zakona,
ovo rješenje objavit će se u Narodnim novinama.

UPUTA O PRAVNOM LIJEKU

Protiv ovog rješenja žalba nije dopuštena, ali se
protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/04-01/12

Urbroj: 567- 04/05-05

Zagreb, 14. srpnja 2005.

Predsjednik Komisije

**Miljenko** **Fičor**, v. r.

Rješenje, NN 90/2005-1806